KOMISIJOS REGLAMENTAS (EB) Nr. 566/2007
2007 m. gegužės 24 d.
kuriuo Čilės Respublika išbraukiama iš Tarybos reglamento (EB) Nr. 980/2005 dėl bendrųjų tarifų lengvatų sistemos taikymo I priede pateikto lengvatas gaunančių šalių sąrašo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 27 d. Tarybos reglamentą (EB) Nr. 980/2005 dėl bendrųjų tarifų lengvatų sistemos taikymo (1), ypač į jo 26 straipsnį,
kadangi:
(1)
Čilės Respublika yra įtraukta į pagal Bendrijos bendrųjų tarifų lengvatų sistemą lengvatas gaunančių šalių sąrašą, pateiktą Reglamento (EB) Nr. 980/2005 I priede.
(2)
Visos pagal Bendrijos bendrųjų tarifų lengvatų sistemą Čilei suteiktos tarifų lengvatos yra įtrauktos į susitarimą, kuriuo įsteigiama Europos Bendrijos bei jos valstybių narių ir Čilės Respublikos asociacija, konsoliduotą 2006 m. spalio 16 d. ES ir Čilės asociacijos tarybos sprendimu Nr. 2/2006, iš dalies keičiančiu susitarimo I priedą (2).
(3)
Reglamento (EB) Nr. 980/2005 3 straipsnio 2 dalyje nurodyta išbraukti iš I priede pateikto lengvatas gaunančių šalių sąrašo šalį, kai ji su Bendrija sudaro preferencinį komercinį susitarimą, kuriame numatytos bent jau visos pagal tą sistemą tai šaliai teikiamos lengvatos.
(4)
Todėl Reglamento (EB) Nr. 980/2005 I priedą reikėtų atitinkamai iš dalies pakeisti.
(5)
Šiame reglamente numatytos priemonės atitinka Bendrųjų lengvatų komiteto nuomonę,
PRIĖMĖ ŠĮ REGLAMENTĄ:
1 straipsnis
Čilės Respublika išbraukiama iš pagal Bendrijos bendrųjų tarifų lengvatų sistemą lengvatas gaunančių šalių sąrašo, pateikto Reglamento (EB) Nr. 980/2005 I priede.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gegužės 24 d.